**Hag. 1:1-15**

**“Neem ter harte wat met jou gebeur!”**

*Andries Burger, GK Pinetown, 29 Maart 2020 (week 1 van Covid-19 grendeltyd.)*

*Sing: Psalm 23 (nuwe beryming.); Lied 292:1*

Goeie more,

In hierdie ongewone omstandighede groet ek julle in die Naam van ons Here Jesus.

Mag ons afsondering van mekaar tog ŉ nuwe hunkering in ons wakker maak om mekaar op te soek en na mekaar om te sien, om mekaar moed in te praat wanneer ons weer eendag bymekaar kan kom.

Hierdie opname is veral bedoel vir die Gereformeerde Kerk Pinetown, maar dit is wonderlik dat baie ander ook daarby inskakel – nie net uit ons omgewing en verder in Suid Afrika nie, maar ook uit Maleisië, Nieu-Seeland, Australië, België, Kanada, en die VSA.

Mag ons almal se “een wees in aanbidding” die Here verheerlik, en mag sy eer ons bly maak.

Skep moet deur die verklaring uit **Ps. 62:1,2**:

*1Net by God vind ek rus, van Hom kom my redding.*

 *2Net Hy is my rots en my redding,*

 *my veilige vesting, sodat ek vas en stewig staan.*

**<<Gebed>>**

**<<Sing Ps. 23>>** nuwe woorde op ŉ vertroostende wysie...

1.

Die He-re is my He-er-der;

niks sal my ont-breek nie.

Hy laat my neer-lê in groen wei-vel-de;

na wa-ters wa-ar ru-us is, lei Hy my heen;

na wat-ers wa-ar ru-us is, lei Hy my heen.

Hy ver-kwik my siel, net Hy.

Hy ver-kwik my siel, net Hy.

Hy gee my spo-re van ge-re-eg-tig-heid,

al-les om sy Naam ontwil.

3.

Net goed-heid, liefde en U guns

volg my al my da-e.

Huis van die He-re, daar bly ek altyd.

Ja Chris-tus is my He-er-der, Hy is by my.

Ja Chris-tus is my He-er-der, Hy is by my.

Hy gee vre-de, Hy gee rus,

Hy gee vre-de, Hy gee rus,

Ek vrees geen onheil want Hy i-is by my.

Al-les om sy Naam ontwil.

2.

Geen on-heil sal ek vre-es nie

in ‘n dood-se ska-du-wee,

want U is met my; stok en staf vertroos my.

Ek’s vei-lig in U ha-an-de, U is by my,

Ek’s veil-lig in U ha-an-de, U is by my.

Aan U fees-maal sit ek aan,

Aan U fees-maal sit ek aan,

U oor-laai my met U ha-art-lik-heid

soos ‘n e-re-gas by U.

Kinders – Arnoldus, kyk na my!

Soos sake nou staan dink ek om die volgende paar weke deur Haggai te preek.

Hy het vier boodskappe van die Here aan sy volk gebring en vandag fokus ons op die eerste.

 Laat ek net eers bietjie agtergrond gee voordat ons dit saam lees.

God het sy volk verlaat en hulle in ballingskap laat wegvoer toe hulle hardnekkig bly sondig het en hulle nie gesteur het aan sy waarskuwings wat Hy deur sy profete gestuur het nie.

Maar, getrou aan sy beloftes, het Hy na sowat 70 jaar ŉ gesuiwerde deel van die volk laat terugkom.

Terug in die land het hulle die altare opgebou om weer offers aan God te bring.

Hulle het ook begin om die tempel te herbou maar nie lank nadat die fondamente herstel is nie, het hulle fokus verloor sodat die bouwerk uiteindelik opgehou het.

Dit is toe dat die Here vir Haggai stuur:

**<< Lees Haggai 1:1-15>>**

Met groot blydskap het hulle uit ballingskap uit teruggekom na die beloofde land.

Maar van “melk en heuning” voorspoed was daar nie sprake nie. Dit het sleg gegaan met hulle, die oeste was karig, hulle het honger en dors en koud gebly, hulle kon net nie vooruit kom nie.

Jy kan jou indink dat hulle sou vra waarom God dit so sleg laat gaan, waarom nie die seën van voorspoed nie?

Deur Haggai het God sy volk se oë oopgemaak om te sien wat aan die gang was.

Dat dit met hulle sleg gaan omdat hulle nie op die herstel van sy tempel gefokus het nie, maar op hulle eie huise.

Dit het natuurlik nie oor die marmer en die klip van die tempel gegaan nie. Ons moet onthou dat die tempel destyds die simbool was van God se teenwoordigheid.

Die volk se fokus was nie op God se teenwoordigheid nie, dit was op hulle self – op hulle huise, hulle boerdery en hulle sake.

God het dit sleg laat gaan met droogte en pes en plaag om hulle aandag te kry en om hulle te laat agterkom dat daar fout was.

Die kompas van hulle lewe was op hulle self gestel en nie op God en op sy teenwoordigheid by hulle nie.

Deur Haggai roep God hulle op om hulle fokus reg te maak, om boumateriaal bymekaar te kry en weer sy huis te herbou.

 Hulle moet hulle kompas verstel sodat dit op God en sy teenwoordigheid sal fokus.

Wat is die Here besig om met ons te doen in hierdie nood toestand waarin ons is?

 Lewe ons nie maar ook met die kompas op onsself gefokus nie?

Natuurlik sal baie van ons met reg kan sê dat die Here deel is van ons lewe.

 Maar dit is juis die probleem – dat God ŉ deel is van jóu lewe, van mý lewe...

Wat was die hooffokus van my en jou lewe voor hierdie krisis wat ons nou beleef?

Was God en geloof en liefde aan ander nie ook net ŉ déél van my en jou lewe nie?

Waaroor het ons die meeste gedink en gepraat, waaraan het ons die meeste tyd spandeer?

Aan God en sy teenwoordigheid en sy koninkryk?

Of was dit ons huis, en ons kinders, en ons werk, ons boerdery? En daarby darem nog God ook...

Waaroor het ons gebede gegaan – oor hierdie lewe van ons; of oor God en sy koninkryk en sy eer en verheerliking, en ons daarbinne.

Was dit nie dalk so dat ons lewens en dit wat vir ons belangrik is maar baie dieselfde was as vir die ongelowige wêreld nie?

God en geloof kan nie maar deel van ons lewens wees nie, want ons het geen lewens meer nie.

Deur geloof het ons deel aan Christus se dood, trouens Paulus leer in Rom. 6:8 dat ons saam met Christus gesterf het;

En in 2 Kor. 5:15 lees ons dat ons nie meer vir onsself lewe nie, maar vir Hom wat vir ons gesterf het en uit die dood opgewek is.

Dit beteken nie dat ons nou afwesig van hierdie wêreld in ŉ geestelike vervoering moet sweef nie. Nee, dit is juis in hierdie wêreld waar ons moet lewe vir Christus wat vir ons gesterf het.

Dit is nie Christus en geloof wat ŉ deel van my en jou lewe moet wees nie, ons is deel van sý lewe.

Sy toewyding aan sy Vader – dit moet my en jou toewyding wees aan Vader, Seun en Gees.

 Sy fokus op sy hemelse koninkryk – dit moet jou en my fokus wees.

Sy toewyding om sondaar mense soos ek en jy met God te versoen, om Homself en sy lewe daarvoor op te offer – dit moet my en jou toewyding wees aan die gemeenskap en die wêreld om ons.

 Sy liefde vir sy dissipels – dit moet ons liefde vir mekaar wees.

Ons is in ŉ gesondheid nood soos ons nou gekluis is in ons huise, en wanneer ons hier uitkom gaan die versorgingsnood waarskynlik erger wees as wat enige van ons kan dink. Om nie te praat van die onheil wat dit als gaan veroorsaak nie.

Moenie dat hierdie nood op jou gemors word en jy netso hier uitgaan as wat jy hier ingekom het nie.

Neem ter harte wat met ons gebeur.

 Die Here gryp ons aan die ore sodat ons hoor wat Hy sê.

Gebruik hierdie tyd vir besinning, vir selfondersoek, vir ŉ biddende lees van die Bybel – en skuif die instelling van jou kompas!

Ons het gelees in v. 12 dat die leiers en die volk die boodskap van God ter harte geneem het, hulle het geluister. Hulle was vervul met ontsag vir die Here die Almagtige.

Wat gaan ek en jy doen met hierdie boodskap van God vandag?

 Is jy vervul met ontsag vir God?

 Gaan jy die boodskap ter harte neem en luister?

En toe kom Haggai met nog ŉ boodskap van God (v. 13) – “Ek is by julle, sê die Here.”

 En die Here het hulle “aangevuur” en hulle het met die bouwerk begin.

Sy volk het geluister, en met God by hulle wat hulle aangevuur het, het hulle weer gefokus op sy Hom en sy teenwoordigheid.

Jesus Christus het self gesê dat Hy, wat alle mag in die hemel en die aarde ontvang het, by ons is tot aan die einde toe.

Jy hoef nie self jou lewe se fokus te verander nie, trouens jy kan nie self nie.

Hy is by jou, deur sy Gees sal Hy jou aanvuur –

vra Hom daarvoor, en skuif dan jou fokus op Hom;

praat met jou kinders oor Hom wanneer jy sit en staan en op die pad is,

laat sy heerskappy sigbaar wees in wat jy doen en hoe jy dit doen, wat jy sê en hoe jy dit sê.

Lees die Bybel, dit is sy Woord, luister daarin na wat Hy sê en nie wat jy wil hoor nie.

 Vra ander gelowiges om jou daarmee te help en help hulle daarmee.

Moenie dat hierdie 21 dae, of hoe lank dit ook al sal wees, ŉ vermorsing van ŉ kosbare geestelike geleentheid word nie.

Die Here wil hê dat ons ter harte sal neem wat met ons gebeur, en dat dit ons tot ons sinne sal ruk.

Hy is teenwoordig, en Hy moet die fokus wees van jou en my lewe.

Stel jou lewe, alles en almal in jou lewe se kompas in op Hom –

terwyl jy steeds in hierdie lewe vir Hom lewe wat vir jou gesterf het en uit die dood opgestaan het – Jesus Christus.

**GEBED**

**<< Lied 292 v. 1>>**

1.

My enigste troos in lewe en dood

is dat ek aan Jesus Christus behoort.

Met sy kosbare bloed het Hy my vrygekoop

dis my anker, my vaste hoop.

Ek behoort aan die Here.

Niks sal my ooit van Hom kan skei.

Met sy kosbare bloed het Hy my vrygekoop

dis my anker, my vaste hoop.

Gaan ondersoek jouself hierdie week en lewe met sy seën vir Hom wat vir jou gesterf het en wat uit die dood opgewek is:

**Numeri 6:24-26**

24“Die Here sal julle seën en julle beskerm;

25die Here sal tot julle redding verskyn en julle genadig wees;

26die Here sal julle gebede verhoor en aan julle vrede gee!

Amen-Amen-Amen

Sterkte vir jou week in isolasie, sterkte veral vir julle wat steeds werk en veral wat in gesondheidsdienste werk – wees verseker van ons voorbidding vir gesondheid, energie en vrede.

Saam met die troos boodskappe wat ek elke dag met WA stuur beplan ek om ook iets te stuur wat jou kan help in jou selfondersoek.

Ek beplan ook ŉ paar oordenkings waaroor ek ook inligting met WA sal uitstuur.

Ouderlinge en Diakens sal ten minste twee keer per week skakel – volg gerus hulle voorbeeld om ander te bel en te wys jy gee om.

**Haggai 1:1-15**

*1Die woord van die Here het deur die profeet Haggai gekom tot Serubbabel, seun van Sealtiël en goewerneur van Juda, en tot die hoëpriester Jesua seun van Josadak.*

*Dit was op die eerste dag van die sesde maand in die tweede regeringsjaar van koning Darius.*

*2So sê die Here die Almagtige: Hierdie volk sê dit is nie nou die tyd om die tempel te herbou nie.*

*3Toe het die woord van die Here weer deur die profeet Haggai gekom:*

*4Is dit nou die tyd vir julle om in pragtige huise te woon terwyl my huis in puin lê?*

*5Daarom, so sê die Here die Almagtige: Neem ter harte wat met julle gebeur.*

*6Julle het baie gesaai, maar min geoes;
julle het geëet, maar nie genoeg gekry nie;
julle het gedrink, maar dors gebly;
julle het klere aangetrek, maar nie warm geword nie;
julle is soos 'n dagloner wat sy loon
in 'n stukkende beursie steek.*

*7So sê die Here die Almagtige: Neem ter harte wat met julle gebeur.*

*8Gaan haal hout in die berg en herbou my huis sodat Ek my eer kan ontvang en tevrede kan wees, sê die Here.*

*9Julle het 'n groot oes verwag, maar min gekry, en wat julle nog huis toe gebring het, het Ek laat verdwyn.*

 *Waarom? vra die Here die Almagtige.*

*Omdat my huis in puin lê, terwyl elkeen van julle hard besig is om aan sy eie huis te werk. 10Dit is oor julle dat die hemel sy reën en die aarde sy opbrengs teruggehou het. 11Ek het droogte laat kom oor die land en oor die berge, oor die koring, die wyn en die olie en oor die opbrengs van die land, oor mens en dier en oor alles waarmee die mens hom besig hou.*

*12Toe het Serubbabel seun van Sealtiël, en die hoëpriester Jesua seun van Josadak, en almal wat van die volk oorgebly het, ter harte geneem wat die Here hulle God gesê het, wat die profeet Haggai in opdrag van die Here hulle God gesê het.*

 *Die volk was vervul met ontsag vir die Here.*

*13Haggai die boodskapper van die Here het in opdrag van die Here vir die volk gesê:*

*Ek is by julle, sê die Here.*

*14Die Here het toe vir Serubbabel, seun van Sealtiël en goewerneur van Juda, en vir die hoëpriester Jesua seun van Josadak, en vir almal wat van die volk oorgebly het, aangevuur,*

*en hulle het die werk aan die huis van hulle God, die Here die Almagtige, aangepak.*

 *15Hulle het daarmee begin op die vier en twintigste van die sesde maand.*

Dit is die Woord van God.